በ2005/2006 የመኸር ምርት ዘመን ከ304 ሺ ኩንታል በላይ ምርጥ ዘር ሊሰበሰብ እንደሚችል ገለፀ
– የኢትዮጵያ ምርጥ ዘር ድርጅት በ2005/2006 የመኸር ምርት ዘመን ከ304 ሺ ኩንታል በላይ የተመሰከረለት ምርጥ ዘር ሊሰበብ እንደሚችል አስታወቀ።የድርጅቱ የህዝብ ግንኙነት ኃላፊ አቶ አወቀ በለጠ ለዋልታ ኢንፎርሜሽን ማዕከል እንደገለፁት፤ ይሰበሰባል ተብሎ የሚገመተው 304 ሺ 477 ኩንታል የተመሰከረለት ምርጥ ዘር በ15 ሺ 561 ሄክታር በሚሸፍን መሬት ላይ የተዘራ ነው።ይሰበሰባል ተብሎ የሚጠበቀው የተመሰከረለት ምርጥ ዘር በድርጅቱ እርሻ፣ ከሰፋፊ እርሻዎችና አርሶ አደር ማሳ መሆኑን አቶ አወቀ ጠቁመዋል። እንደ ኦቶ አወቀ ገለፃ በዘንድሮው የመኸር ምርት ይገኛል ተብሎ ከታቀደው ምርጥ ዘር 5 በመቶ ሊቀንስ እንደሚችል ጠቁመው፤ በአንዳንድ እርሻዎች ላይ አልፎ አልፎ የዝናብ መብዛት፣ ዘግይቶ መግባት፣ ቀደም ብሎ መውጣት፣ ወጥ ያለመሆንና በሌሎች ምክንያቶች የእቅዱን 5 በመቶ ሊቀንስ ይችላል ተብሎ እንደሚጠበቅ ተናግረዋል። በዘንድሮው የመኸር ምርት ይሰበሰባል ተብሎ የሚጠበቀው የተመሰከረለት ምርጥ ዘር ከአምናው ተመሳሳይ ወቅት ጋር ሲነፃፀር በ18 በመቶ ሊቀንስ እንደሚችል የገለፁት አቶ አወቀ፤ ድርጅቱ ወደ አዲስ ዝርያዎች በመግባቱ ለአዲስ ዝርያዎች የእናት ዘር እጥረት በመከሰቱ፣ ድርጅቱ በተሰጠው አቅጣጫ መሰረት መስራች ዘር ላይ ማተኮሩና ዘር አባዦች በመብዛታቸው ምክንያት የዘር ማባዣ ማሳ እጥረት በመከሰቱ ነው ብለዋል።በአሁኑ ወቅት የምርት ስብሰባ ሂደቱ መጀመሩን የገለፁት አቶ አወቀ፤ እስከ መጪው ጥር ይጠናቀቃል ተብሎ እንደሚጠበቅ መናገራቸውን ዋልታ ኢንፎርሜሽን ማዕከል ዘግቧል።